**פטרישיה רוּני מארה** (באנגלית: **Patricia Rooney Mara**; נולדה ב-17 באפריל 1985) היא שחקנית קולנוע אמריקאית, אחותה הצעירה של השחקנית קייט מארה.

היא זכתה לשבחים שונים, כולל פרס השחקנית הטובה ביותר בפסטיבל הקולנוע בקאן, בנוסף למועמדויות לשני פרסי אוסקר, פרס האקדמיה הבריטית ושני פרסי גלובוס הזהב. מארה, אשר נולדה למשפחות הידועות רוני (אנ') ומארה (אנ') החלה את הקריירה שלה במשחק בטלוויזיה ובסרטים עצמאיים, והיא זכתה להכרה נרחבת עבור תפקידה בדרמה הביוגרפית של דייוויד פינצ'ר "הרשת החברתית" (2010) ובעיבוד המודרני לסרט האימה "סיוט ברחוב אלם" (2010).

פריצת הדרך בקריירה של מארה הייתה כששיחקה את ליסבת סלאנדר במותחן של פינצ'ר "נערה עם קעקוע דרקון" (2011), שזיכה אותה במועמדות לפרס האוסקר לשחקנית הטובה ביותר ולפרס גלובוס הזהב. הקריירה שלה התקדמה עם תפקידים ראשיים במותחן של סטיבן סודרברג "תופעות לוואי" (2013), בסרט הדרמה והמדע-בדיוני של ספייק ג'ונז "היא" (2013), ובדרמה הרומנטית של טוד היינס "קרול" (2015); שלושתם היו להצלחות מסחריות. עבור הסרט "קרול", היא זכתה בפרס השחקנית הטובה ביותר בפסטיבל הקולנוע בקאן וקיבלה מועמדות נוספת לפרס האוסקר לשחקנית המשנה הטובה ביותר. מאז היא הופיעה בדרמה הביוגרפית "סארו - הדרך הביתה" (2016), בדרמה העל טבעית "סיפור רפאים" (2017), וגילמה את מריה מגדלנה בדרמה התנכ"ית "מריה מגדלנה" (2018). לאחר הפסקה קצרה, מארה כיכבה במותחן הפסיכולוגי של גיירמו דל טורו "סמטת הסיוטים" (2021) ובדרמה עטורת השבחים "*נשים מדברות" (אנ')* (2022).

ביוגרפיה
--------

פטרישיה רוּני מארה נולדה בעיירה בדפורד (אנ'), במחוז וסטצ'סטר במדינת ניו יורק שבארצות הברית, למשפחה נוצרית ממוצא אירי-בריטי, גרמני, איטלקי וצרפתי-קנדי. אביה, טימות'י כריסטופר מארה, הוא סגן הנשיא הבכיר לסגל השחקנים של ניו יורק ג'איינטס, ואמה, קת'לין מק'נולטי (לבית רוּני), היא סוכנת נדל"ן במשרה חלקית. משפחתה של אמה הקימה את קבוצת פיטסבורג סטילרס ומשפחת אביה הקימה את קבוצת ניו יורק ג'איינטס. היא השלישית מתוך ארבעה ילדים: יש לה אח גדול, דניאל, אחות גדולה, השחקנית קייט מארה, ואח צעיר, קונור.

סבה וסבתה מצד אביה היו וולינגטון מארה (אנ'), ואן מארה (אנ') וולינגטון היה אחד הבעלים של הג'איינטס, אשר בתפקיד זה ירש בנו (דודה של רוני מארה), ג'ון מארה (אנ'). סבה מצד אמה של מארה, טימותי ג'יימס "טים" רוני, ניהל את מסלול המרוצים Yonkers Raceway & Empire City Casino (אנ') ביונקרס, ניו יורק מאז 1972. מארה היא נינתם של מייסד ניו יורק ג'איינטס טים מארה (אנ') ושל ארתור ג'וזף רוני (אנ'), מייסד פיטסבורג סטילרס. דוד רבא שלה, דניאל מילטון רוני (אנ') היה יו"ר הסטילרס, שגריר ארצות הברית לשעבר באירלנד והמייסד השותף של ארגון הצדקה The Ireland Funds. בני דודיה, הם הפוליטיקאים טום רוני (אנ') ופטריק רוני ג'וניור (אנ').

לאחר שסיימה את לימודיה בתיכון פוקס ליין (אנ') ב-2003, מארה טיילה באקוודור, פרו ובוליביה בדרום-אמריקה במשך ארבעה חודשים. לאחר מכן החלה ללמוד באוניברסיטת ג'ורג' וושינגטון למשך שנה, ולאחר מכן עברה ללמוד ב"בית ספר האינדיבידואלי גאלטין" שבמסגרת אוניברסיטת ניו יורק שם למדה לתואר ראשון בחוג לפסיכולוגיה ומדיניות סוציאלית וסיימה את לימודיה בהצלחה בשנת 2010.

קריירה
------

בשנת 2005, ביצעה את הופעת הבכורה שלה בתפקיד קטן בסרט האימה "אגדה עירונית 3", לצד אחותה קייט ששיחקה בתפקיד הראשי.
השתתפה לאחר מכן בהופעות אורח בסדרות "שם קוד: המנקה" בתור רבקה המכורה לסמים, "חוק וסדר: מדור מיוחד" ו-"ER".

בתחילת דרכה ב-2009 שיחקה בדרמות הנעורים "נער החלומות" ו"להעיז" ובקומדיות "צעיר חסר מנוח" בתור הסטודנטית הצרפתייה טאגרתי ו"העונה הזוכה" בתור וונדי שחקנית מנבחרת הכדורסל הבית ספרית.

בשנת 2010 שיחקה בהפקתו המחודשת של מייקל ביי לסרט האימה מהמצליחים ביותר של שנות ה-80 "סיוט ברחוב אלם" בתפקיד ננסי הולברוק המבוסס על דמותה של ננסי תומפסון. בהמשך השנה, היא התפרסמה בדרמה של דייוויד פינצ'ר "הרשת החברתית" בדמותה של אריקה אולברייט שלא יכולה להסתדר עם שאיפותיו של מייסד פייסבוק, מארק צוקרברג (ג'סי אייזנברג), ונפרדת ממנו.

בשנת 2011, לוהקה מארה לתפקיד ליסבת סלאנדר בגרסה האמריקאית של דייוויד פינצ'ר לרומן השוודי "נערה עם קעקוע דרקון". על הופעתה בסרט הייתה מועמדת לפרס גלובוס הזהב לשחקנית הטובה ביותר ולפרס האוסקר לשחקנית הטובה ביותר.

בשנת 2013 שיחקה בסרטים: "נאהבים מחוץ לחוק", והדרמה הקומית "היא", ובסרט המתח "תופעות לוואי".

בשנת 2014, שיחקה בסרט הבריטי-ברזילאי "טראש".

בשנת 2015 זכתה מארה בפרס השחקנית הטובה ביותר של פסטיבל קאן על הופעתה בדרמה של טוד היינס "קרול", את הפרס בטקס חלקה מארה עם השחקנית והקולנוענית הצרפתייה עמנואל ברקו. באותה שנה שיחקה גם בסרט "פן" את דמותה של טייגר לילי.

בשנת 2016 שיחקה בתפקיד ראשי בסרט הדרמה "סארו - הדרך הביתה" המבוסס על סיפורו האמיתי של סארו ברירלי. בהמשך השנה שיחקה בתפקיד ראשי בסרט הדרמה "אונה" של הבמאי האוסטרלי בנדיקט אנדרוס.

בשנת 2017 שיחקה בדרמה הרומנטית של הבמאי טרנס מאליק, "שיר לשיר", לצד נטלי פורטמן וראיין גוסלינג.

בשנת 2018 שיחקה בתפקיד הראשי בסרט הדרמה המבוסס על סיפור מהברית החדשה "מריה מגדלנה" בו גילמה את דמותה הראשית כשליחה של ישו, מרים המגדלית.

פעילות פוליטית
--------------

באוקטובר 2023, מארה, יחד עם עוד קבוצה של 54 אמנים ואישים בתעשיית הבידור חתמה על מכתב פתוח לנשיא ג'ו ביידן. חותמי המכתב מבקשים מהנשיא ביידן לקרוא להפסקת אש בעזה ובישראל. המכתב מדגיש את המשבר ההומניטרי בעזה, נטען שם כי אזלו לתושבים אספקה חיונית כמו מזון, מים, חשמל ותרופות. למעט הבקשה לשחרור בטוח של בני הערובה אין במכתב התייחסות לכאב ולנזק שנגרם לתושבי ישראל בכלל ולישובים הסמוכים לעזה בפרט.

חיים אישיים
-----------

בשנים 2010–2016 מארה הייתה בזוגיות עם במאי הקולנוע האמריקאי צ'ארלי מקדואל (אנ') בנם של השחקן האנגלי מלקולם מקדואל ושל השחקנית האמריקאית מרי סטינבורגן. מאז סוף 2016, היא נמצאת בזוגיות עם השחקן האמריקאי-יהודי חואקין פיניקס, אשר כיכב לצדה בסרטים "היא" (2013), "אל דאגה, הוא לא יגיע רחוק ברגל" ו-"מריה מגדלנה" (2018). החל מספטמבר 2017, הם מתגוררים בשכונת הוליווד הילס (אנ') בלוס אנג'לס עם שני הכלבים שלהם, סודה ואוסקר. ביולי 2019, אושר שהם מאורסים. ב-25 באוגוסט 2020, רוני ילדה את בנם הבכור, שנקרא ריבר לי על שם אחיו המנוח של ארוסה, ריבר פיניקס.

עברה ללוס אנג'לס בתחילת 2007, והתגוררה עם אחותה באופן זמני. החל מינואר 2012, מארה התגוררה בשכונת לוס פליז (אנ') בלוס אנג'לס.

מארה הכלילה את ג'ינה רולנדס, בין השחקניות שנתנו לה השראה, במיוחד בהופעותיה בסרטים "אישה תחת השפעה" (1974) ו"ליל הבכורה" (1977). 

מארה היא טבעונית.

פילמוגרפיה
----------

מארה בפסטיבל הסרטים הבינלאומי בטורונטו, 2009
מארה, 2013
### קולנוע

| שנה | סרט | תפקיד | הערות |
| --- | --- | --- | --- |
| 2005 | אגדה עירונית 3 | תלמידה #1 |  |
| 2008 | נער חלום | אוולין |  |
| 2009 | להעז | קורטני |  |
| עונה מנצחת | וונדי וובר |  |
| *Friends (With Benefits)* | טארה |  |
| צעיר חסר מנוח | טגארת'י |  |
| בנות טאנר הול | פרננדה |  |
| 2010 | סיוט ברחוב אלם | ננסי הולברוק (אנ') |  |
| הרשת החברתית | אריקה אולברייט |  |
| 2011 | נערה עם קעקוע דרקון | ליסבת סלאנדר | מועמדת פרס אוסקר לשחקנית הטובה ביותר (2012)
מועמדת פרס גלובוס הזהב לשחקנית הטובה ביותר בסרט דרמה (2012)
מועמדת פרס סאטורן לשחקנית הטובה ביותר (2012) |
| 2013 | נאהבים מחוץ לחוק | רות גות׳רי |  |
| תופעות לוואי | אמילי טיילור |  |
| היא | קתרין קלאוסן |  |
| 2014 | טראש | אוליביה |  |
| 2015 | קרול | תרסה בליבט | פרס השחקנית הטובה ביותר בפסטיבל הקולנוע בקאן (2015)
מועמדת פרס אוסקר לשחקנית המשנה הטובה ביותר (2016)
מועמדת פרס באפט"א לשחקנית הטובה ביותר בתפקיד משנה (2016)
מועמדת פרס גלובוס הזהב לשחקנית המשנה הטובה ביותר בסרט קולנוע (2016)
מועמדת פרס גילדת שחקני המסך לשחקנית המשנה הטובה ביותר (2016)
מועמדת פרס אינדפנדנט ספיריט לשחקנית הטובה ביותר (אנ') (2016)
מועמדת פרס סטלייט לשחקנית המשנה הטובה ביותר (2016) |
| פאן | טייגר-לילי (אנ') |  |
| 2016 | קובו: אגדה של סמוראי | האחיות קאראסו וושי | דיבוב |
| אונה | אונה ספנסר |  |
| סארו - הדרך הביתה | לוסי |  |
| הכתובים הסודיים | רוזאן "רוז" מקנולטי |  |
| 2017 | התגלית | איילה |  |
| סיפור רפאים | M |  |
| משיר לשיר | פיי |  |
| 2018 | אל דאגה, הוא לא יגיע רחוק ברגל | אנו |  |
| מריה מגדלנה | מריה מגדלנה |  |
| 2021 | סמטת הסיוטים | מארי מרגרט "מולי" קאהיל |  |
| 2022 | נשים מדברות (אנ') | אונה פרייזן |  |
| 2024 | *La Cocina* | ג'וליה |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2006 | חוק וסדר: מדור מיוחד | ג'סיקה דיליי | פרק: "Fat" |
| 2007 | *Women's Murder Club* | אלכסיס שרמן | פרק: "Blind Dates and Bleeding Hearts" |
| 2008 | הגומל | רבקה סמית' | פרק: "Rebecca" |
| 2009 | ER | מייגן | 2 פרקים |
| TBA | *Bridesheads Revisited* | ליידי ג'וליה פליט | מיני סדרה עתידית של BBC |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **רוני מארה** |

* רוני מארה, במסד הנתונים הקולנועיים IMDb (באנגלית)
* רוני מארה, באתר "אידיבי", מאגר הידע העברי לקולנוע ישראלי ועולמי
* רוני מארה, באתר AllMovie (באנגלית)
* רוני מארה, באתר Rotten Tomatoes (באנגלית)
* רוני מארה, באתר Box Office Mojo (באנגלית)
* רוני מארה, באתר Metacritic (באנגלית)
* רוני מארה, במסד הנתונים הקולנועיים KinoPoisk (ברוסית)
* לירון סיני, נוּמי את רוּני: נערות עם קעקוע דרקון, באתר ynet, 14 בנובמבר 2011
* נטע אלכסנדר, עכבר העיר אונליין, ההצלחה בכיס, מארה: "נערה עם קעקוע דרקון" יהפוך את רוני מארה לכוכבת, באתר הארץ, 26 בדצמבר 2011
* אמיר קמינר, רוני מארה נישקה בחורה ואהבה את זה. ראיון, באתר Xnet‏, 31 באוגוסט 2013
* שירית גל, רוּני מארה: 'לא יפתיע אם לא ירצו לעבוד איתי', באתר ynet, 13 בנובמבר 2014
* אבנר שביט‏, מבעד למארה: ריאיון עם רוני מארה על "קרול", באתר וואלה!‏, 7 בינואר 2016 סרטונים

הערות שוליים
------------

1. ↑  Rooney Mara, Ethnicity of Celebs | EthniCelebs.com, ‏7 March 2010
2. ↑  J. Kim Murphy, Joaquin Phoenix, Cate Blanchett and More Stars Demand Joe Biden Call for Israel-Gaza Ceasefire: ‘Compassion Must Prevail’, Variety, ‏2023-10-20 (באנגלית אמריקאית)

|  |  |  |
| --- | --- | --- |
| **הקודם**:**2015: פטרישה ארקט – התבגרות** | **פרס האקדמיה האוסטרלית לאמנויות הקולנוע והטלוויזיה הבינלאומי – שחקנית המשנה הטובה ביותר** **2016: רוני מארה – קרול** | **הבא**:**2017: ניקול קידמן – סארו – הדרך הביתה** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007459798105171
* BIBSYS: 12025280
* BNE: XX5485744
* BnF: cb16676141s (data)
* CANTIC: a1157558x
* CiNii: DA18996940
* GND: 143836838
* ISNI: 0000 0000 7711 6782
* LCCN: no2010029303
* NKC: xx0173788
* NLK: KAC2020L3290
* NTA: 341347051
* SUDOC: 161469353
* VIAF: 107450806
* WorldCat: lccn-no2010029303

 |